
	[bookmark: nev]GYIMESI RÉKA SÁRA
mesireka@gmail.com
Kémia
BSc, 6. félév
Szegedi Tudományegyetem
Természettudományi és Informatikai Kar
	
[bookmark: _GoBack]






Témavezetők:
	Dr. Papp Dóra
egyetemi adjunktus, SZTE TTIK

	Dr. Czakó Gábor
egyetemi docens, SZTE TTIK




A F− + NH2I reakció analitikus potenciálisenergia-felületének kifejlesztése és mechanizmusainak részletes vizsgálata

A bimolekuláris nukleofil szubsztitúciós (SN2) reakciók mechanizmusát szén centrum esetén már széles körben tanulmányozták. Az utóbbi időben nagyobb figyelmet kaptak az olyan SN2 reakciók is, amelyekben más heteroatom szerepel központi atomként (pl.: Si, N, P). A munkám során a nitrogén-centrumú, F– + NH2I reakció energetikájának és dinamikájának vizsgálatát végeztük nagypontosságú kvantumkémiai elektronszámító- és kvázi-klasszikus trajektória(QCT)-módszerekkel.
A kutatócsoportunkban korábban magas elméleti szinten meghatározott stacionárius pontokat [1] kiegészítettük az általam számított szerkezetekkel. Ezt követően analitikus potenciálisenergia-felületet (PES) fejlesztettünk a ROBOSURFER program [2] segítségével, automatizált eljárással. A PES felhasználásával QCT szimulációkat futtattunk széles ütközési energia tartományban a F– + NH2I rendszer dinamikai vizsgálatához. Az eredmények elemzéséhez az általam írt elemzőprogram-kódot használtuk fel. A reakció vizsgálata során különös figyelmet fordítottunk a sztereodinamika alakulására, a távozó ion és a központi atom hatás vizsgálata mellett. A reakciók mechanizmusaira a termékek szórási- és támadási-szögeloszlásából tudtunk következtetni.
A F– + NH2I rendszer esetében két fő reakcióutat térképeztünk fel. Az egyik a I– + NH2F termékekhez vezető SN2 reakció, a másik pedig a proton-transzfer, amely során HF + NHI– termékek keletkeznek. Meglepő módon az endoterm proton-transzfer reakcióút az összes vizsgált ütközési energián nagyobb valószínűséggel játszódott le, mint az exoterm SN2 csatorna. A C-centrumú rendszerekkel ellentétben a F– + NH2I reakció nem mutat sztereospecificitást. Az általános SN2 reakciómechanizmusokon felül a csoportunkban a F– + NH2Cl reakció esetén felfedezett [3] multiinverziós mechanizmus lejátszódását itt is megfigyeltük. Az F– + NH2I rendszer energetikáját vizsgálva néhol jelentős eltéréseket tapasztaltunk a F– + NH2Cl reakcióhoz képest.

